32005L0083
L 305/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/83/ЕО НА КОМИСИЯТА
от 23 ноември 2005 година
за изменение с цел тяхното адаптиране към техническия прогрес на приложения I, VI, VII, VIII, IХ и Х към Директива 72/245/ЕИО на Съвета по отношение на радиосмущенията (електромагнитна съвместимост) на превозни средства
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета (1), и по-специално член 13, параграф 2, второ тире от нея,
като взе предвид Директива 72/245/ЕИО на Съвета от 20 юни 1972 г. относно радиосмущенията (електромагнитната съвместимост) на превозни средства (2), и по-специално член 4 от нея,
като има предвид, че:
(1)
Директива 72/245/ЕИО е една от специалните директиви в рамките на процедурата за типово одобрение, създадена с Директива 70/156/ЕИО.
(2)
Изискванията към електромагнитната съвместимост на електрическото и електронното оборудване и разпоредбите, свързани с нейното изпитване, непрекъснато биват актуализирани чрез дейността по стандартизация на Международния специален комитет по радиосмущения (CISPR) и Международната организация по стандартизация (ISO). Поради това Директива 2004/104/ЕО на Комисията (3), която измени Директива 72/245/ЕИО, въведе позоваване на процедурите на изпитване, описани в последните редакции на съответните стандарти.
(3)
След влизането в сила на Директива 2004/104/ЕО няколко стандарта бяха заменени с по-нови версии, които ги адаптираха към техническия прогрес. Следователно е необходимо да се актуализира позоваването на тези стандарти в Директива 72/245/ЕИО.
(4)
В допълнение, необходимо е да се направят някои корекции от редакционно естество.
(5)
Директива 72/245/ЕИО следва да бъде съответно изменена,
ПРИЕ НАСТОЯЩАТА ДИРЕКТИВА:
Член 1
Приложения I, VI, VII, VIII, IХ и Х към Директива 72/245/ЕИО се изменят в съответствие с приложението към настоящата директива.
Член 2
1. Държавите-членки приемат и публикуват най-късно до 30 септември 2006 г. законовите, подзаконовите и административните разпоредби, необходими за да се съобразят с настоящата директива. Те незабавно съобщават на Комисията текста на тези разпоредби и таблицата на съответствието между тези разпоредби и настоящата директива.
Те прилагат тези разпоредби от 1 октомври 2006 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 23 ноември 2005 година.